Toe hierdie projek afgeskop is, het ons nie werklik enige idee gehad watter reaksie om te verwag nie. Ons was absoluut verheug en verras oor die positiewe terugvoer wat ons gekry het en die groot hoeveelheid inskrywings wat ingestuur is.
Die keuringsproses was geen maklike taak nie. Ons is baie bewus daarvan dat dit vir meeste skrywers groot moed verg om die stap te neem om ŉ storie in te stuur om deur ander beoordeel te word. Uit die aard van die saak moes ons ŉ keuse maak en die groot aantal stories van ŉ hoë standaard het dit nie makliker gemaak nie. Ons het ons bes gedoen om stories uit ŉ verskeidenheid genres te kies sodat die bundel hopelik iets vir elkeen se smaak sal bied. Na baie ure se leeswerk, kortlyste opstel, wik en weeg, koppe krap, vele besprekings en meer, is die finale keuring gedoen.